哪些意境辽阔的边塞诗让你念念不忘？
# **出塞——王昌龄**

秦时明月汉时关，万里长征人未还。

但使龙城飞将在，不教胡马度阴山。

#  **从军行——王昌龄**

青海长云暗雪山，孤城遥望玉门关。

黄沙百战穿金甲，不破楼兰终不还。

#  **凉州词——王翰**

葡萄美酒夜光杯，欲饮琵琶马上催。

醉卧沙场君莫笑，古来征战几人回？

#  **从军行——李白**

百战沙场碎铁衣，城南已合数重围。

突营射杀呼延将，独领残兵千骑归。

#  **雁门太守行——李贺**

黑云压城城欲摧，甲光向日金鳞开。

角声满天秋色里，塞上燕脂凝夜紫。

半卷红旗临易水，霜重鼓寒声不起。

报君黄金台上意，提携玉龙为君死！

#  **从军行——杨炯**

烽火照西京，心中自不平。

牙璋辞凤阙，铁骑绕龙城。

雪暗凋旗画，风多杂鼓声。

宁为百夫长，胜作一书生。

#  **走马川行奉送出师西征——岑参**

君不见走马川行雪海边，平沙莽莽黄入天。

轮台九月风夜吼，一川碎石大如斗，随风满地石乱走。

匈奴草黄马正肥，金山西见烟尘飞，汉家大将西出师。

将军金甲夜不脱，半夜军行戈相拨，风头如刀面如割。

马毛带雪汗气蒸，五花连钱旋作冰，幕中草檄砚水凝。

虏骑闻之应胆慑，料知短兵不敢接，车师西门伫献捷。

#  **塞下曲——李白**

五月天山雪，无花只有寒。

笛中闻折柳，春色未曾看。

晓战随金鼓，宵眠抱玉鞍。

愿将腰下剑，直为斩楼兰。

#  **从军行——陈羽**

海畔风吹冻泥裂，枯桐叶落枝梢折。

横笛闻声不见人，红旗直上天山雪。

#  **军城早秋——严武**

昨夜秋风入汉关，朔云边月满西山。

更催飞将追骄虏，莫遣沙场匹马还。

#  **塞下曲——李益**

伏波惟愿裹尸还，定远何须生入关。

莫遣只轮归海窟，仍留一箭射天山。

#  **和张仆射塞下曲——卢纶**

鹫翎金仆姑，燕尾绣蝥弧。

独立扬新令，千营共一呼。

#  **赵将军歌——岑参**

九月天山风似刀，城南猎马缩寒毛。

将军纵博场场胜，赌得单于貂鼠袍。

#  **灭胡曲——岑参**

都护新灭胡，士马气亦粗。

萧条虏尘净，突兀天山孤。

#  **送单于裴都护赴西河——崔颢**

征马去翩翩，城秋月正圆。

单于莫近塞，都护欲临边。

汉驿通烟火，胡沙乏井泉。

功成须献捷，未必去经年。